  Майя Бывальцева 2016-тӥ арын огъя кун экзаменэз но йылпумъян кун аттестациез ортчытон дыръя Удмуртиын кӧня ке выльдӥськонъёс луозы. 17-тӥ куартолэзе со сярысь вераз элькунысь дышетонъя но наукая министр Алексей Мирошниченко. Огъя кун экзаменлэн нырысетӥ нуналаз, 27-тӥ куартолэзе, Удмуртиын экзаменъёсты кутонъя 53 пунктъёс ужаны кутскозы. Сизьымаз со пӧлысь мобильной герӟетэз уретӥсь тӥрлык пуктӥзы. Со сяна, Ижкарысь 56 номеро гимназиын ужъёсты экзамен бере ик сканировать карон выль технологиез эскерозы. Шоркарлэсь кыдёкынгес ёросъёсын — Юкаменск, Яр но Камбарка — огъя кун экзаменъёслы бланкъёс печатлан технологиез радъязы, озьы дышетӥсьёс Ижкаре уйин ветлоно зу луэ. Воштӥськонъёсты возьмало 9-тӥ классын дышетскисьёсты но. Та арысен выпускникъёслы одно ик 4 экзамен сётоно луоз: ӟуч кылъя но математикая, эшшо кык тодметэз бырйыны кулэ. Быръём кык тодметъя экзамензэ нылпи ӧз сёты ке но, дышетскем сярысь ужкагазэз 2016-тӥ арын басьтыны быгатоз на. Вуоно арын сыӵе капчиятон уз ни луы. Со сяна, 9-тӥ классэз йылпумъясьёс туэ нырысьсэ экзаменъёсты сётозы видеокамераос чаклан улсын, нырысь-валысь кык тодметъёсъя — биологияя но обществознаниея. Кык арскын Рособрнадзор 9-тӥ но 11-тӥ классын кун экзаменъёсты кутон огъя технологиез пыӵатоз. Озьы ик туэ Удмуртиын йылпумъян кун аттестаци (ГИА) дыръя гожтэм ужъёсты улосвыл ӧри эскероз, азьвыл муниципал ӧриос эскерылӥзы. Тегъёс: Дышетон АлексейМирошниченко Удмуртия ЕГЭ пиналъёс школаос  